Vollengte skandeerders voortaan by probleemtronke | Maroela Media
Vollengte skandeerders gaan teen die einde van die maand by sewe van die land se probleemtronke geïnstalleer word, in 'n poging om smokkelary stop te sit.
"Ons gaan met vakbonde en die Nasionale Vervolgingsgesag (NVG) vergader oor 'n beleid van geen genade nie wat betref smokkelary in ons tronke," het Lamola gesê.
"Amptenare wat betrokke is by smokkelary, of enige ander oortreding, gaan summier afgedank word en as 'n lid van die publiek met smokkelitems betrap word, moet hulle swaar gestraf word," het Lamola gesê.
Lamola het gesê senior tronkamptenare is voor stok gekry of is geskors, nadat verskeie video's, waarin gesien kan word hoe gevangenes dwelms gebruik, asook hoe DKD-amptenare die gevangenes bewapen en aanmoedig om te baklei, soos 'n veldbrand versprei het.
Die skandeerders gaan by Durban Westville, St. Albans in Port Elizabeth, Johannesburg, Kgosi Mampuru II in Pretoria, Pollsmoor in Kaapstad, Barberton in Mpumalanga en Groenepunt in die Vrystaat geïnstalleer word.
Die minister sê ondersoeke na die video's het bevind albei voorvalle het by die Durban Medium B-tronk plaasgevind. In een voorval lyk dit of 'n veroordeelde moordenaar dwelms snuif, en in die ander video rand gevangenes mekaar aan met knuppels wat bewaarders aan hulle verskaf het.
"Uit die bewyse wat ingesamel is, is bevind 'n ondersoek [na die voorvalle] is gedoen en aan die betrokke owerheid vir goedkeuring oorhandig, maar ongelukkig is niks verder gedoen nie," het Lamola gesê.
Die minister het gesê die drie gevangenes in die video's is geïdentifiseer. Ruwain Meer dien 'n lewenslange vonnis vir 'n dubbele moord uit, Sanele Nyalane dien tronkstraf van 15 jaar uit vir roof met verswarende omstandighede en Langa Gumede dien 'n vonnis van 15 jaar uit vir roof met verswarende omstandighede.
"Die drie geïdentifiseerde gevangenes is oorgeplaas na die maksimumveiligheidstronk eBongweni in Kokstad. Dit is 'n verwysingsentrum nie net vir geharde misdadigers nie, maar ook vir gevangenes met groot gedragsuitdagings," het Lamola gesê.
'n Waarnemende gebiedskommissaris is intussen vir die DKD se Durban-bestuursgebied aangestel.
'n Nuwe bestuurspan is ook by die St. Albans-tronk aangestel sedert die video's aan die lig gekom het.